Μια κρασάτη μαρμελάδα με βερίκοκα, ροδάκινα και νεκταρίνια
Τρία καλοκαιρινά φρούτα, τα βερίκοκα, τα ροδάκινα και τα νεκταρίνια, συμμετέχουν σε αυτή την πλουμιστή μαρμελάδα. Θα σας εκπλήξει το άρωμά της καθώς περιέχει κρασί και τζίντζερ!
600 γρ. βερίκοκα, 600 γρ. ροδάκινα, 600 γρ. νεκταρίνια, 350 ml λευκό κρασί, 200 γρ. σταφίδες ξανθές, 1 κομμάτι φρέσκο τζίντζερ μήκους περίπου 5-6 εκ. , 1.800 γρ. ζάχαρη, 6 ποτήρια νερό, χυμός από 1 λεμόνι, 200 γρ. φουντούκια, χοντροκομμένα, μερικά ξύλα κανέλας (τόσα όσα τα βάζα που θα χρησιμοποιήσουμε)
Για να φτιάξουμε κρασάτη μαρμελάδα με βερίκοκα, ροδάκινα και νεκταρίνια, αρχικά πλένουμε καλά τα φρούτα. Στη συνέχεια, τα κόβουμε στη μέση και αφαιρούμε τα κουκούτσια. Αλέθουμε τη μισή ποσότητα από το κάθε είδος στο μπλέντερ.Κόβουμε τα υπόλοιπα σε φετάκια. Τα βάζουμε όλα, δηλαδή πολτό και φετάκια, σε μια λεκανίτσα μαζί με τις σταφίδες και το κρασί.Καθαρίζουμε το τζίντζερ, το κόβουμε κομματάκια και το αλέθουμε στο μούλτι με 1 ποτήρι από το νερό της συνταγής. Το ρίχνουμε σε μια μεγάλη κατσαρόλα και προσθέτουμε τη ζάχαρη και τα υπόλοιπα 5 ποτήρια νερό. Την τοποθετούμε σε δυνατή φωτιά και αφήνουμε το σιρόπι να βράσει μέχρι να δέσει. Προσθέτουμε τότε τα φρούτα με το κρασί και χαμηλώνουμε τη φωτιά. Μαγειρεύουμε για 5 λεπτά. Μετά ξαναδυναμώνουμε τη φωτιά και μαγειρεύουμε τη μαρμελάδα έως ότου δέσει. Τότε ρίχνουμε το λεμόνι και ανακατεύουμε να πάρει 1 - 2 βράσεις.Προσθέτουμε τα φουντούκια. Αποσύρουμε την κατσαρόλα από τη φωτιά. Μοιράζουμε τη μαρμελάδα σε αποστειρωμένα βαζάκια.Στο καθένα βάζουμε από ένα ξύλο κανέλας. Κλείνουμε τα βαζάκια όπως είναι καυτά και τα τοποθετούμε ανάποδα μέχρι να κρυώσουν εντελώς.
Βερίκοκα,Κρασί,Σταφίδες,Vegan,Χορτοφαγικά